
Omistettu ihmiselle,


jota en ole vielä tavannut









I


Prologi


Mitä Sinä haluat?


Tämän kysymyksen esittää vihanhallintaterapeutti asiakkaalleen ensin saadakseen selville vihan lähteen.


Saman kysymyksen esittää myös mafiapomo asiakkaalleen saadakseen selville, millä hinnalla tämän saa toimimaan halutulla tavalla.


Tavoitteet kuulostavat samoilta, mutta niissä on eettisesti ja moraalisesti aikamoinen ero.


Yhteistä kuitenkin se, että niillä pyritään vaikuttamaan.


Meitä on täällä jo yli 8 miljardia. Jokainen haluaa omaa asiaansa, mikä se sitten onkin.


Miten siis voisi olla mahdollista, että löytyisi kaikille sopiva yhteinen asia tarjottavaksi?


Aivan oikein. Melko mahdoton tehtävä. On siis tärkeätä, että voimme olla jonkinlaisessa vuorovaikutuksessa keskenämme.


Tämä kysymys on kuitenkin keskeinen kaikille tämän planeetan asukkaille. Globaalisti ja paikallisesti. Olemme kaikki myös vastuussa tämän planeetan tulevaisuudesta.Vastuu onkin sitten monimutkaisempi asia kuin haluaminen.


Tämä kirja ei ole tieteellinen lopulliseen totuuteen pyrkivä opus, joka kertoisi, mitä sinun pitäisi haluta. Tämä on pamflettikirja, joka tarjoaa keskustelun avaamiseksi yhden näkökulman.


1/8 000 000 000sta.


Oma vastaukseni on pyrkiä ymmärtämään tätä maailmanmenoa ja oppia elämään oikeilla arvoilla optimaalisesti täällä.


Onko meitä täällä liikaa elinolosuhteisiin nähden vai onko meitä liian vähän sellaisia, jotka aikuisen oikeasti ovat kiinnostuneita muustakin kuin pelkästään omasta hyötymisestään?


Se, kumpaan suuntaan ajattelumme suuntautuu kertoo oikeastaan paljon olennaista meistä.


Muutenkin se, miten suhtaudumme elämään ja miten kohtaamiimme ihmisiin, kertoo enimmäkseltään valitsemistamme asenteista.


Näemme toisemme omista lähtökohdistamme, kunnes alamme tutustua toiseen ihmiseen niin, että voimme nähdä hänet enemmän sellaisena kuin hän oikeasti on. Siihen asti heijastamme omia tuntemuksiamme häneen. Olipa sitten kysymys tuomitsemisesta tai palvomisesta.


Näinpä helposti eksymme toisistamme oletuksilla ja ennakkoluuloilla.


Tämä toimii niin komedioissa kuin elävässä elämässäkin. Mielikuvat alkavat elämään omaa elämäänsä ja seuraamme niitä kohti uusia väärinkäsityksiä, koska olemme niin vakuuttuneita juuri meidän näkökulmamme oikeudesta. Maailman määritteleminen tyhjentävästi kategorisoimalla kuulostaa vähän kuin alkemistien touhulta. Kasvava ymmärrys sen sijaan on aika mielenkiintoinen elämänasenne aikana, jolloin internet on tuonut lähes rajattoman määrän erilaista tietoa. No jaa, siis periaatteessa rajattoman. Onhan jokainen viesti myös vaikutusyritys.


Jokainen kuitenkin määrittelee todellisuuden omista lähtökohdistaan.


Sinä voit täydentää tätä näkemystäni omallasi.


Hyvä ja paha ovat myös pitkälti määrittelykysymyksiä. Friedrich Nietsche etsi totuutta Hyvän ja Pahan tuolta puolen. Hänen työnsä jäi kesken, mutta niinhän käy itse kullekin aikanaan.


Maailma, jossa elämme, elää omilla tavoillaan. Joitain asioita voimme muuttaa, mutta aika epätoivoista olisi haluta sen toimivan halujemme pohjattomana lähteenä.


Elämämme tällä planeetalla on ajallisesti rajallinen. Kun tulee aikamme lähteä, tyly totuus, että emme vie täältä mitään. Hyvät muistot tosin lämmittävät. Niinpä onkin parempi muistella hyviä asioita, joita olemme tehneet. Ei vain itsemme vuoksi vaan myös laajemmin.


Mitä enemmän maallista mammonaa olemme koonneet viekkaudella ja petoksilla, sitä varmempia voimme olla, että viekkaat ja petolliset perijät helposti laittavat sen jälkeemme menemään omien halujensa mukaan.


Sitä ei ole niin mukavaa miettiä, joten mukavampi vaihtoehto on elää elämä, jota ei tarvitse katua.


Tänä keväänä olen ollut aika lailla surullinen siitä, miten herkästi ihmisiä voidaan manipuloida vihaenergian piiriin siirtämällä omat demonit muiden kannettavaksi.Tuntuu, että ihmiset menevät sinne, minne heitä viedään vaikka se olisi selkeästi heidän etunsa vastaista. Pelko ja viha voivat lamaannuttaa meidät, ellei meillä ole vastavoimaa niille.


Toisaalta myös on mahdollista luoda kokonaan uusi energiakenttä, joka keskittyisi olennaiseen: planeettamme säilyttämiseen elinvoimaisena. Ei se oikeastaan sen kummallisempaa ole.


Ihan helppoa se ei ole kun seuraa, miten vahva ote on niillä, jotka eivät ymmärrä, mikä on tehtävämme täällä:


Vastuun ottaminen ainutlaatuisen


planeettamme hyvinvoinnista.


Samalla myös toisistamme sekä siitä,


mitä haluamme ja miten toimimme.

Kirkkonummella keväällä 2024.

II


Vähän taustaa


Synnyin Suomeen aikana, jolloin maatalous oli merkittävä elinkeino. Raskaan sodan jälkeen ”boomereiden ” sukupolvi sai toisaalta kokea hyvin ankaria aikoja, mutta toisaalta myös toivon paremmasta.


Eteenpäin mentiin ja uskottiin aina vain parempaan tulevaisuuteen. Ehkä siinä olikin elämän tarkoitus pelkistetyimmillään. Usko huomiseen.


Elin lapsuuteni maalaiskylässä. Kylä ei ollut suuren suuri.


Silti meillä oli alakoulu, johon käveltiin tai hiihdettiin mennen tullen olipa sää mikä tahansa. Talkoot olivat myös tärkeä osa kylän elämää. Kun joku rakensi rintamamiestaloa, oli usein koko kylän väki mukana. Monenlaisia taitoja tarvittiin.


Maanviljelys – myös pienviljely – oli oikeastaan itsestäänselvyys. Kaupunkiin mentiin hoitamaan vain virallisia asioita. 1950-luvulla usein vielä hevoskyydillä.


Milleniaaleille tällaisten asioiden esittäminen on joskus hankalaa, sillä koko juttu ei avaudu sen enempää romantiikan kuin kurjuusteoriankaan kautta.


Maalla vain elettiin mahdollisuuksien ja rajoitusten puitteissa.


Sitten tuli 1960-luku ja hevonen vaihtui traktoriin. Teollisuus-Suomi veti väkeä maalta…


Myös maatiloilla alkoivat uudet tuulet puhaltaa.


Seuraava tarina voisi olla tosi. Se on kuitenkin fiktiivinen ja nimet siinä keksittyjä.


Maanviljelijä Matti ( en tykkää ”maajussi” nimityksestä…) oli raivannut peltonsa ja saanut satoakin kotitarpeiksi.


Eteenpäin kuitenkin hänkin tahtoi.


Eräänä päivänä rintamamiestalon pihaan karautti lannoiteyhtiön myyntimies Seppo hienolla mustalla kuplavolkkarilla tarjoamaan palvelujaan.


”Kyllä sinun Matti kannattaisi sijoittaa kasvuun tilallasi. Sato lisääntyisi ja elämästäsi tulisi mukavampaa. Emäntäkin siitä tykkäisi”, ehdotti Seppo.


Matti tietysti halusi parempaa elämää ja niinpä tehtiin kaupat salpietarista ja superfosfaatista.


Eräänä toisena päivänä sitten kuorma-auto toi pihaan lannoitelähetyksen. Kuljettaja Pertti oli roteva ja nosti lannoitesäkit helposti sisään.


Kun säkki tömähti navetan kivilattialle, sai tilan pulskin sika sydänhalvauksen. Järkytys oli liian suuri sen pienelle sydämelle.


Possuressusta tuli kehityksen uhri. Näin käy usein kun muutoksia tapahtuu.


Tilalla kuitenkin päästiin kasvu-uralle ja vilja kasvoi.


Maailma tilan ulkopuolella kuitenkin myös muuttui. 1960-luvun loppuun mennessä pienet tilat alkoivat menettää kilpailukykyään ja alettiin puhua maatalouden ylituotannosta. Viljelijöille alettiin maksaa tukirahaa peltojen ns. paketoinnista, jolloin tuotanto väheni. Monet pienviljelijät lähtivät kaupunkeihin muihin töihin.


Minulle myös maaseutu alkoi tuntua ahdistavalta ja vähän mahdollisuuksia tarjoavalta, jolloin esitin itselleni tuon kysymyksen...ei ainakaan maalle jämähtämistä, huomasin vastaavani.


Kauran kasvu pellolla tuntui nuoresta uteliaasta pojasta aika lailla ikävystyttävän hitaalta tapahtumalta.


Silloin meidän kylällä oli sepelimurskaamo ja paljon tienrakentajia kun ykköstietä rakennettiin.


Katselimme ohi ajavia autoja ja eräs harrastus oli kerätä vihkoon niiden rekisterinumeroita.


Mielenkiintoisempaa oli kuitenkin karata aina välillä kotoa katselemaan tietöitä ja juttelemaan tienrakentajien kanssa.


Heidän juttunsa olivatkin mielenkiintoisia. Joku oli ollut merillä, joku taas kiertänyt pitkin Suomea erilaisissa sekatöissä, jotka siihen aikaan työllistivät reissumiehiä.


Tarinat eksoottisista maista ja tienrakennusmiesten seikkailuista kiehtoivat pikkukylän kasvattia.


Maailmalle lähtö tuntui paremmalta ajatukselta kuin maalaiskylän arki.


Kun arvioidaan eri aikakausia, on hyvä ottaa huomioon sellainen abstrakti käsite kuin ajan henki. Se määrittelee ihmisten elämää hyvin paljon ja tehdyt valinnat on hyvä nähdä sen valossa.


Mikä on meidän aikamme ”henki”? Ja onko olemassa vain yksi ajan henki?


Isoisä Paavo kuuluu todenneen, että politiikassa asiat menevät niin kuin ne ajetaan .


Kulloisellakin ajalla on oma henkensä ja omat hengen luojansa.


Voisi tietysti olla luottavainen siihen, että valtaapitävät pitävät meistä huolta ja ajattelevat puolestamme, mutta näin annamme avoimen valtakirjan valitulle politiikalle, joka kuitenkin määrittelee aika pitkälle mahdollisuutemme ja rajamme elää.


Internet-ajalle jotenkin uutena ilmiönä kuvaan ovat tulleet monenlaiset mielipiteenmuokkaajat. Trendsetterit ja influensserit. Politiikassa myös on hankalaa menestyä ilman jonkinlaista mainostoimiston apua.

Kaikki kiva tuntui olevan tuolla toisella puolella ja tällä puolella vain hitaasti kasvava kaura. Elämme mielikuvissa vaikka todellisuus on paljon mielenkiintoisampaa.


Ihmisten mielistä on tullut temmellyskenttä, jossa erilaiset vaikuttajat käyvät kamppailua tilasta.


Tehokkain voittaa ja niinpä ei aina ole niin taattua, että paras vaihtoehto tulisi vallitsevaksi.


Paavo tiesi sen jo sata vuotta sitten.


Tietenkin on hyvä, että asioista saa tietoa ja vanha järjestelmä, jossa papit ja ruhtinaat vahtivat tietoa ei ansaitse paluuta. On silti merkitystä sillä, miten ja millaista tietoa meille tarjotaan.


Olen elänyt monella vuosikymmenellä ja saanut seurata ajan hengen vaihteluja


Voisi sanoa, että laidasta laitaan …


Nyt elämme aikaa, jolloin tietoa on mahdollista saada melkein rajattomasti...jopa nanosekunnissa…


Ihmettelenkin siis, miksi meille kuitenkin tarjotaan varsinkin valtamedian taholta ajattelua, joka perustuu hyvin rajalliseen näkemykseen


Maailmankaikkeus toimii kokonaisvaltaisesti perustuen jokaisen osasen optimaaliseen toimimiseen.


Poliittinen järjestelmä taas pyrkii jo lähtökohtaisesti omien etujen maksimointiin ja muiden minimointiin.


Säästöt yhteiskunnallisissa palveluissa ovat johtaneet siihen, että nykyisin normaaleihin yhteiskuntapalveluihinkaan ei ole “varaa”.


Kyse on yksinkertaisesti arvovalinnoista, sillä elämme kuitenkin eräässä maailman rikkaimmassa valtiossa .


Universum ei tunne ei-sanaa. On vain asioita, jotka tapahtuvat.


Negatiivinen ajattelu luo ongelmia ja jos et ole osa ratkaisua, olet osa ongelmaa.


Yhteiskuntaan pätee myös se, että se on juuri niin vahva kuin sen heikoin lenkki.


Jos emme voi edes alkeellisella tasolla kyetä vuoropuheluihin, seurauksena on kaaos .


Boomerit ja milleniaalit voivat kuitenkin oppia paljon toisiltaan vuoropuheluissa.


Laivanupotuspeleissä voittaminen on merkityksetöntä. Ne vain ravitsevat egoa..


ja kysykääpä vaikka Alan Wattsilta tai Eckart Tollelta, mitä virkaa on egolla .


Ai niin...hups...Alan Watts ei enää ole keskuudessamme kuin kirjojensa kautta.


Jos elämän tärkein asia on, että voimme tilata roskaruokaa kotiin, kannattaa muistaa, että joku senkin meille kuljettaa .


Mitä suurempi osa meistä voi kokea osallisuutta yhteiskunnassa sitä paremmin yhteiskunta voi.


Eli siis me.


Pihtailu kutistaa...


Vietämme täällä itse kukin oman aikamme.


Erilaisia näkökulmia luonnollisesti löytyy.


Niiden kohtaamiset rikastavat elämää.


Keskitytään siis rakentaviin asioihin.


Asiat ovat lopulta melko lailla yksinkertaisia kun oivaltaa olennaisen.


Se onkin sitten jo monisyisempi juttu. Isäni taisi käyttää sanontaa ”ketunhäntä kainalossa” kun kuvasi ihmisiä, jotka eivät halunneet paljastaa todellisia tavoitteitaan.


Kun joku tivaa sinulta, mitä haluat, kannattaa katsoa silmiin, jotka kuulemma ovat sielun peili. Jotkut tosin osaavat taitavasti hymyillä siinäkin tilanteessa…


Tarkkana on hyvä olla.

Näistä maisemista on entinen ujo maalaispoika kotoisin









III


Haluaminen on halpaa -vai onko?


Ajatus tästä kirjasta syntyi oikeastaan marraskuun puolessa välissä 2022 kun jostain luin, että maapallon väkiluku oli juuri ylittänyt 8 miljardin rajan.


Aika huikea määrä kanssakulkijoita.


Monia kieliä, monia kansalaisuuksia. Erilaisia elämäntilanteita ja kokemuksia. Monenlaisia näkemyksiä. Miten voisimmekaan elää samanlaisessa todellisuuskuvassa.


Miten voisimme kohdata ns. samalla sivulla?


Ei se ole helppoa lähisuhteissakaan saati sitten globaalisti.


Kuulostaa helpolta kommunikointi kunhan vain on yhteinen kieli. Silloin voimme sanoilla välittää ajatuksiamme ja oppia ymmärtämään toisiamme.


Näinköhän vain se on yksinkertaista...


”Haluaminen on halpaa”, sanoi minulle elämäni keväässä neitonen, johon olin pihkaantunut niin kuin vain teinipoika voi olla.


Ymmärsin, että kiinnostus ei ollut molemminpuolista. Tosin vasta muutamien sydänsurujen jälkeen… Nuorukaiseksi varttuessani kuitenkin oivalsin, että suhde tämän neidon kanssa olisi ollut aikamoista vuoristorataa – parhaimmillaankin. Kauniisti sanottuna meitä ei ollut luotu kulkemaan yhdessä.


Varmasti hänkin löysi sittemmin kumppanin kuten minäkin. Kumpikin omanlaisemme.


Elinikäisen kumppanin etsiminen lienee edelleen monen unelma, mutta jotenkin sinnittelemisestä suhteessa, tuli mitä tahansa, ei enää 2000 luvulle tultaessa puhuttu ideaalina.


Zeitgeist – ajan henki- vaati muuta.


Tilalle tuli haluaminen.


”Maailma on avoin sille, joka uskaltaa unelmoida” Ja tietenkin myös lähteä toteuttamaan unelmiaan.


Unelmia voi tietysti olla monenlaisia ja ihan oikeasti kaikki eivät edellytä miljardöörin statusta.


Jossain vaiheessa elämää itse kukin oivallamme kuitenkin elämän rajallisuuden ja sen, että kakkua ei voi syödä ja säästää samanaikaisesti.


Myös sen, että elämää on unelmien toteutumisen jälkeenkin.


Mika Waltari kuuluu sanoneen pettyneensä kun kirjoitettuaan pääteoksensa ”Sinuhe egyptiläinen” hänelle ei tullutkaan autuaan onnellista oloa kaiken uurastuksen jälkeen.


Tuli vain tyhjä olo.


Tähänkin on hyvä varautua.


Mitäpä sitten kun on luonut ensimmäisen miljoonansa? Haluaako toisen? Viisi miljoonaa... viisikymmentä?


No, en halua heti masentaa sinua, hyvä lukijani, jos olet jaksanut näin pitkälle, mutta elämä on liikettä. Huomenna tämä päivä on jo eilinen ja uudet kuviot vievät meitä eteenpäin.


Huvittavaa sinänsä, miten vanhat sadut perinteisesti päättyivät siten, että ihmiset elivät onnellisina elämänsä loppuun asti. Rakkaustarinat taas päättyivät alttarille, jolla vasta oikeasti yhteiselämä kaikkine koukeroineen alkaa.


Onnellisuus on tietenkin aika yksilökohtainen käsite, mutta aikamoinen utopia on, että voisimme olla aina onnellisia ilman huolen häivääkään. Toisaalta ei se nyt kovin hyvä olotila ole olla kaiken aikaa onnetonkaan.


Nykyisessä hektisyyttä korostavassa maailmanhengessä onkin olennaista se, että aina pitäisi olla jonkinlaisessa puutostilassa haluten jotain.


Pyrimme tietenkin kaiken aikaa täyttymykseen, mutta kun se tulee, ei se suokaan kuin hetken lohdun.


Kuulostaako ikävystyttävältä?


No, sitähän elämä voi olla, jos sille täytyy aina hakea sisältö ulkoapäin.









IV


Tarvehierarkiat


Amerikkalaisen psykologin, Abraham Maslown kehittämä tarvehierarkiapyramidi määrittelee ihmisen tarpeet niin, että alimpana ovat fysiologiset tarpeet kuten ruoka, juoma ja hengitysilma.


Tämän jälkeen tulee turvallisuus, joka on jo monisyisempi asia nyky-yhteiskunnassakin.


Kolmas taso on sosiaalinen taso eli yhteenkuuluvaisuuden tunne. Liittyminen ympärillä olevaan yhteisöön ja sitä kautta arvostuksen saanti.


Ylimpänä sitten itsensä toteuttaminen, jota myös luovuuden mahdollistamiseksi voisi kutsua.


Uskallan väittää, että elämme maailmassa, jossa nämä tarpeet tyydyttyvät hyvin eri lailla eri ihmisillä. Johtuen tietysti siitä, missä asumme ja siitä, mikä on sosioekonominen tilamme.


Myös siitä, keitä olemme sattuneet kohtaamaan .


Kuulin juuri aivotutkija Lauri Nummenmaalta, että kohtaamme elämämme aikana keskimäärin noin 80 000 lajikumppaniamme. Heti jäin miettimään, miten siihen sopii se, että olin rockfestareilla 58 000 muun kanssa yhdessä.


En kuitenkaan henkilökohtaisesti tavannut kaikkia. Kysymys onkin kohtaamisista.


Millaisia nämä kohtaamiset ovat, määrittää hyvin paljon elämänpolkuamme.


Kokemuksemme ja valintamme vaikuttavat.Jos satumme asumaan hyvin levottomalla alueella, turvallisuuden perustarpeemme ei tule tyydytetyksi ja joudumme elämään pahimmassa tapauksessa jatkuvassa stressitilassa, jopa todellisessa kuolemanpelossa. Tämä tietysti vaikuttaa rajoittavasti mahdollisuuksiimme löytää edes onnen papanoita, joskin moni kykenee yllättäen äärimmäisissäkin olosuhteissa kokemaan onnen tunteita.


Olemme erilaisia. Mutta erilaisuus ei välttämättä ole pahaksi, jos kykenemme vuorovaikutukseen ja rakentaviin vuoropuheluihin muiden kanssa. Toisaalta kaikki eivät edes kaipaa kovin kiinteitä siteitä lajitovereihinsa.


Niin monta tapaa elää ja minä en ainakaan lähde arvottamaan sitä, mikä on oikea ja mikä väärä ihmiselle, joka elämäänsä rakentaa omien mittapuittensa mukaan.


Hyvä on kuitenkin muistaa, että vaikka maailma näyttäisikin pyörivän juuri itsen ympärillä, emme ole täällä yksin.


Monenlaisia utopioita on rakennettu malliksi, joka sopisi kaikille, mutta useimmat niistä ovat törmänneet ihmisen olemuksen ristiriitaisuuteen.


Toisaalta olemme yhteistyöhön pyrkiviä ja haluamme olla yhteydessä toisiimme. Toisaalta taas meihin vaikuttaa halu saada joskus enemmän kuin tarvitsemmekaan.


Helposti halut vievät meidät mennessään.


Sosiaalisessa elämässä joudumme tekemään valintoja, joilla on seurauksensa. Varsinkin parisuhteissa tämä voi olla aikamoista vuoristorataa.


Mitä me sitten oikeasti haluamme?


Nautintoja? Tyydytystä? Turvaa? Rakkautta? Valtaa? Mielenrauhaa? Jatkuvuutta?


Ehkä kaikkia näitä. Kukin omalla tavallamme.


Ja kun täällä on 8 miljardia ihmistä tavoittelemassa näitä, ei liene ihme, että asiat eivät aina mene niin hyvin ja kauniisti kuin haluaisimme.


”Anteeksi, mutta me olemme vähän parempia ihmisiä ja tarvitsemme vähän enemmän kuin sinä, joten voisitko väistyä siitä tieltämme?” Kuulostaako tutulta?


Ehkä aina ei ihan näin kauniisti tuoda julki asiaa, mutta tässäkin tulee esiin tämä Maslown yksi perustarve – arvostuksen halu.


Turvallisuuden tarpeemme voi saada meidät muodostamaan yhteisöjä, joilla on yhteinen tavoite. Yhdessä on helpompaa kuin yksin puurtaen. Toisaalta myös karismaattiset johtajat tietävät tämän. Niinpä voimme joutua mitä kummallisimpiin ryhmiin . Minulle oli esimerkiksi yllätys se, että eräs maailman pahamaineisimmista rikollisista – Charles Manson – ei omakätisesti surmannut ketään. Hänen heimolaisensa sen sijaan tekivät hirmutyöt hänen vallassaan.


Taidemaalarina vaatimatonta arvostusta saanut itävaltalaislähtöinen Adolf Hitler taas oli kasvissyöjä eikä tietääkseni myöskään itse surmannut ketään vaikka pitikin erilaisia ihmisiä alempiarvoisina. Hänen vastuullaan on silti aikamoinen lista hirmutekoja ja uhreja.


Historia kertoo asioista aina voittajien näkemysten perusteella. Niinpä helposti lähdemme tuomitsemaan niitä, jotka ovat vain olleet liian heikkoja oivaltamaan ajoissa, mille tielle ovat joutuneet. Tai sitten olemme tulleet agitaation kautta johtopäätökseen, että pahuus on muissa, ei minussa.


Näin siirrämme vastuun toiminnastamme ja valinnoistamme helposti muille.


Kuitenkin elämme todellisuudessa, joka vain on.


Miten siihen liitymme, riippuu kokemuksistamme ja tiedoistamme, mutta eniten ehkä juuri tekemistämme valinnoista.


Suuri osa niistä on myös tiedostamattomia.


Osan asioista voimme ymmärtää, osaa taas ei välttämättä.


Ymmärryksestä seuraa valinta joko hyväksyä tai olla hyväksymättä.


Hyväksymisestä taas seuraa joko arvostus tai sitten ei.


Lopulta olemme luoneet elämällemme suunnan, jonka muuttaminen ei olekaan enää helppoa.


Mahdotonta ei tietenkään ole muuttaa kerran valittua suuntaa, mutta jokainen tupakkalakkoa yrittänyt esimerkiksi tietää, että siihen liittyy monenlaisia hankaluuksia.


Fransiskus Assisilaisen rukous, joka puhuu tyyneyden, rohkeuden ja viisauden yhdistämisestä pätee vieläkin elämänoppaana.


Rukoukset eivät enää kuulu niin paljon elämään kuin ennen. Ajattelisin kuitenkin niitä laajemmin niin, että ne voivat oikein ajattelemalla toimia eräänlaisena meditointina, jossa vapautamme energiaa asioiden toteuttamiseksi. Keskittymällä oikean energian löytämiseen voimme löytää ratkaisujakin.


Sen sijaan, jos rukousta käytetään itsekkäisiin lahjatoiveiden saamiseen tähtääviin tavoitteisiin, en usko niiden voimaan.


No jaa...sitä saa, mitä tilaa. Yleensä.

